ToekomsVenster: Niks sonder liefde nie(Foto: Nathan Dumlao/Unsplash) “… en my volk oor wie my Naam uitgeroep is, toon berou en bid en vra na my wil en draai terug van hulle bose weë af, sal Ek luister uit die hemel en hulle sonde vergewe en hulle land laat herstel.” – 2 Kronieke 7:14 Binne die Suid-Afrikaanse konteks, maar ook in ons persoonlike lewens, moet sonde aangespreek word. Die dinge sal eersdaags met die groot gebedsaamtrek van die energieke boere-prediker, Angus Buchan, aangepak word. Angus gee in ŉ radiogesprek met hom toe dat ons eenheid moet nastreef. Dit beteken dat daar ruimte moet wees vir mense se persoonlike verstaan van die Bybel. Sommige lyne is dik en duidelik getrek. Ander is minder opmerklik. Daar is egter ŉ belangrike beginsel in die Bybel, en dit is die een van liefde. Jy kan gesels net soos jy wil en dit ernstig bedoel maar as die liefde ontbreek, het dit geen waarde nie. Dis juis die liefde, sê Angus, wat hom laat voortstu ongeag beledigings en slegte opmerkings wat soms na hom toe kom. Jammer dat ons so met mekaar maak hier in Suid-Afrika, Christelike Suid-Afrika. Ons kan mekaar die kop wel deeglik was. Die Bybel sê ons moet mekaar liefhê. Die Woord sê nie ons moet met mekaar saamstem nie. Dit sal op aarde nooit gebeur nie. Ons is net te verskillend en dit is verfrissend. Ek kan dink en jy ook. Moenie namens my besluit nie. Ek het ook die voorreg om deur die Gees bewoon te word. Nou hoe kan jy my dan so maklik uit die geloofsgemeenskap uitskryf, so asof jy die boek van die lewe en van die Lam onder oë gehad het? Dit is ons land, en dit is ons sonde. God het egter ŉ belofte en dit is een van genesing op Sy tyd en op Sy manier. Sonder liefde vir mekaar gaan ons dit nooit sien nie – kom ons dink weer daaroor.